Затым была Вялікая Айчынная вайна, уступленне ў народнае апалчэнне, супрацоўніцтва ў франтавой газеце “За Савецкую Беларусь”, якую рэдагаваў Мі­хась Лынькоў. Пасля Перамогі Максім Танк стваральную творчую дзейнасць цесна спалучаў з грамадскай. Яго шматлікія зборнікі вершаў і паэм атрымалі ўсеагульнае прызнанне. За выдадзеную на рускай мове кнігу “Нарочанские сосны” Яўгену Іванавічу прысудзілі Ленінскую прэмію – найбольшае прызнанне яго заслуг за важкі ўклад у развіццё ўсёй савецкай літаратуры. Наш знакаміты зямляк – Герой Сацыялістычнай Працы, узнагароджаны чатырма ордэнамі Леніна, ордэнам Кастрычніцкай Рэвалюцыі, залатым медалём “Барацьбіту за мір”… Важна і наступнае. Па ўспамінах многіх людзей, якую б пасаду Максім Танк не займаў, – галоўнага рэдактара часопіса “Полымя”, старшыні праўлення Саюза пісьменнікаў Беларусі, старшыні Вярхоўнага Савета БССР – ён заўсёды заставаўся даступным для людзей, простым і шчырым, гатовым падтрымаць чалавека, прыйсці на дапамогу.